KOMMISSIONENS FORORDNING (EF) Nr. 359/2005
af 2. marts 2005
om ændring af forordning (EF) nr. 94/2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked (1), særlig artikel 12, og
ud fra følgende betragtninger:
(1)
Efter artikel 7 i forordning (EF) nr. 2826/2000 fastsætter hver interesseret medlemsstat i mangel af de i artikel 2, litra c), i nævnte forordning omhandlede oplysningsprogrammer fra erhvervs- eller brancheorganisationer udbudsbetingelserne og indkalder bud med henblik på udvælgelse af det organ, der skal gennemføre det program, som medlemsstaten forpligter sig til at medfinansiere.
(2)
Datoerne for forelæggelse af programmer, der foretages af medlemsstaterne i overensstemmelse med artikel 7 i forordning (EF) nr. 2826/2000, er fastsat i artikel 8 i Kommissionens forordning (EF) nr. 94/2002 (2). De bør bringes på linje med datoerne for forelæggelse af programmer, der foreslås af erhvervs- og brancheorganisationer, som omhandlet i artikel 7, stk. 1, i forordning (EF) nr. 94/2002.
(3)
Datoerne for Kommissionens beslutning om programmer som omhandlet i artikel 7 i forordning (EF) nr. 2826/2000 bør rettes ind efter datoerne for Kommissionens beslutning om programmer, der foreslås af erhvervs- og brancheorganisationer, som omhandlet i artikel 7, stk. 3, i forordning (EF) nr. 94/2002. Disse beslutninger bør vedtages i overensstemmelse med artikel 6, stk. 4, i forordning (EF) nr. 2826/2000.
(4)
Forordning (EF) nr. 94/2002 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra mødet for Den Fælles Forvaltningskomité for Fremme af Afsætningen af Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 94/2002 foretages følgende ændringer:
1)
I artikel 7, stk. 3, foretages følgende ændringer:
a)
Første afsnit affattes således:
»3. Efter gennemsyn af de reviderede programmer som omhandlet i artikel 6, stk. 3, tredje afsnit, i forordning (EF) nr. 2826/2000 beslutter Kommissionen senest den 31. maj og den 15. december, hvilke programmer den kan medfinansiere inden for rammerne af de vejledende budgetter, der er omhandlet i bilag III til nærværende forordning, efter proceduren i artikel 13, stk. 2, i forordning (EF) nr. 2826/2000.«
b)
I andet afsnit udgår første punktum.
2)
Artikel 8 affattes således:
»Artikel 8
Såfremt artikel 7 i forordning (EF) nr. 2826/2000 anvendes, meddeles den foreløbige liste over programmer til Kommissionen senest den 15. marts og den 30. september hvert år.
Kommissionen beslutter senest den 31. maj og den 15. december i samme år, hvilke programmer den vil medfinansiere inden for rammerne af de vejledende budgetter, der er omhandlet i bilag III til nærværende forordning, efter proceduren i artikel 13, stk. 2, i forordning (EF) nr. 2826/2000.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. marts 2005.